لەو جێ رەشماڵ و هۆبە و هەوارە
لوت بە بۆن کەوتوو چاو بە شەوارە
بۆیە تا ئێستاش ناتوانم باسی
تەواو بنوسم، دەست کۆڵەوارە

تاوێک گوێم ئەگرد لە رادیۆی ئێران
ئێرانی ئێستا ئاڵۆزی وێران
تاوێک بەستەیەک لەسەر لێوم بوو
بە ئاستەم ئەمووت لەبەر نەوێران

ئەترسام کەسێ گوێی لە دەنگم بێ
بێت و ئاوێزەی گراوی شەنگم بێ
لەو شوێنەی شەوێ شایی سروشت بوو
بەیانی لەگەڵ دوژمن جەنگم بێ

دەسی هاوڕێیەک نەگاتە دەستم
خۆشم بە تەنیا نەتوانم هەستم
بەو ئەرکەو پەکی فرمانم کەوێ
نەگاتە ئەنجام وەک خۆی مەبەستم

خەیاڵ گەلێ جێی ئاوای کردەوە
گرەوی لە بزەی ساواش بردەوە
چی لە مردنکەم دەرفەتم نادا
نەخشەی خەیاڵم ببنە کردەوە

8-6-1979
بەشی سێدارەی زیندانی موسڵ